Egpaar ongedeerd ná plaasroofArgieffoto: Kent Williamson Vier gewapende mans het ŉ egpaar Donderdagaand op ŉ plaas naby Port Elizabeth van elektroniese toerusting en ŉ onbekende bedrag kontant beroof. Kapt. Gerda Swart, Oos-Kaapse polisiewoordvoerder, sê die onbekende mans, wat met balaklawas vermom was en met vuurwapens en messe gewapen was, het die opstal op die plaas Devonia in die Thornhill-omgewing na bewering omstreeks 22:00 deur ŉ venster binnegekom. “Hulle het die egpaar aangehou terwyl hulle die huis deursoek het,” sê Swart. “Nadat die vier mans op die vlug geslaan het, kon die egpaar dit regkry om hulself los te wikkel. Hulle het die voorval by die polisiekantoor kom aanmeld.” Sy sê die polisie ondersoek ŉ saak van huisbraak. “Die twee het geen beserings tydens die voorval opgedoen nie.” Die polisie in die Oos-Kaap sê misdaadbestryding is “ŉ gedeelde verantwoordelikheid; daarom maan ons huiseienaars om paraat en bewus te wees van hul omgewing en nooit enige deur of venster oop of ongesluit te laat nie”. Swart vra enigeen met inligting wat die polisie in hul ondersoek kan help moet Thornhill se polisiekantoor by 042 286 6200 of Stop Misdaad by 0860 10111 bel. Thornhill is ŉ nedersetting in die Kouga-munisipaliteit, sowat 45 km wes van Port Elizabeth en 30 km oos van Jeffreysbaai aan die N2- nasionale pad.